钦定古今图书集成/明伦汇编/氏族典/第378卷 > 孔镛
## 钦定古今图书集成/明伦汇编/氏族典/第378卷 > 孔镛

按《明外史孔镛传》：“镛字韶文，长洲人。父友谅。镛少孤
力学，登景泰五年进士，知都昌县。成化元年擢高州
知府。时贼屯境内者十馀部，而邓公长、冯晓为之魁。
公长屯茅峒，晓屯化州，皆屡招不从。镛一日以羸卒
四人直抵茅峒，谕曰：‘汝曹故良民，迫冻馁耳。我，汝父
母；汝，我子也。信我，送我归，不信则杀我’。公长感泣，遂”
焚巢来降。诸贼次第纳款。晓未服，镛选死士二百人，
乘夜抵化州，获其妻子以归，厚恤之，晓亦降。上官论
荐。五年擢按察副使，分巡高、雷二府。寻进按察使。已，
迁左布政使，旋以右副都御史巡抚贵州。弘治二年
召为工部右侍郎，道卒。卒时，日正中，忽白气自其舟
上贯天，一大星荧荧然，人皆异之，目为“孔镛星。”